
	Κύκλος διαλέξεων

Προς την Επανάσταση

και τη συγκρότηση του Ελληνικού Κράτους

-----------------------------------------------------------------------------

Διάλεξη με θέμα:

Το δημοσιονομικό σύστημα και τα κοινά 

κατά την τουρκοκρατία
στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια πραγματοποίησαν στο Σπίτι της Κύπρου, την Τετάρτη  24 Μαΐου 2017, τη διάλεξη  Το δημοσιονομικό σύστημα και τα κοινά κατά την τουρκοκρατία με ομιλητή τον Ομότιμο Καθηγητή Πολιτικής Επιστήμης και πρώην Πρύτανη Παντείου Πανεπιστημίου, κ. Γιώργο Κοντογιώργη. Η διάλεξη διοργανώθηκε στο πλαίσιο του δεύτερου κύκλου διαλέξεων με τον γενικό τίτλο Προς την Επανάσταση και τη συγκρότηση του Ελληνικού Κράτους.  

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και ο κ. Ανδρέας Κούκος, Νομικός, Ιστορικός Ερευνητής, Πρόεδρος Δ.Σ. Ε.Μ.Ε.Ι.Κ, ανέλαβε τον συντονισμό της εκδήλωσης.
Σύμφωνα με τη διάλεξη του κ. Κοντογιώργη, «το δημοσιονομικό σύστημα αποτελεί τον ενδείκτη της ιδιοπροσωπείας και, κατ’ επέκταση του είδους μιας κοινωνίας. Το δημοσιονομικό σύστημα της τουρκοκρατίας εδράζεται στην αρχή της συλλογικής ευθύνης των μελών του κοινού και, κατά τούτο, της αυτονομίας του τελευταίου έναντι του οθωμανικού κέντρου. Η διαπίστωση αυτή, από μόνη της, μας προϊδεάζει ότι τα κοινά της περιόδου αυτής, δεν εγγράφονται στη λογική της αυτοδιοίκησης ούτε και στην κατηγορία των «κοινοτήτων» που εμφανίζονται κατά την έναρξη της διαδικασίας απόσεισης της φεουδαρχίας στην Εσπερία. Μια μακροσκοπική έρευνα των πηγών αποκαλύπτει ότι τα κοινά αποτελούν ευθεία και, οπωσδήποτε, ομοθετική προέκταση των πόλεων κρατών, όπως αυτά μεταλλάχθηκαν στη διάρκεια της οικουμένης. Δηλαδή την θεμελιώδη κοινωνία των Ελλήνων, της κρατοκεντρικής και, περαιτέρω, της οικουμενικής εποχής. Το δημοσιονομικό σύστημα, που απαντάται στην τουρκοκρατία, εισήχθη από τις απαρχές της ελληνιστικής εποχής, προκειμένου να οριοθετήσει την αυτονομία της θεμελιώδους κοινωνίας του κοινού/πόλης με την μητροπολιτική πολιτεία. Τούτο εξηγεί ακριβώς ότι τα κοινά/πόλεις διατήρησαν επίσης, και κατά την τουρκοκρατία, την αρμοδιότητα της πολιτειακής τους αυτοθέσμησης, με βάση τη δημοκρατία, και στο πλαίσιο αυτό, της άσκησης πολιτικών που αφορούσαν στα δημόσια οικονομικά, στον έλεγχο και στην επάρκεια της αγοράς, στην ασφάλεια της περιοχής, και συχνά της νομοθεσίας και της άσκησης της δικαιοσύνης. Με δεδομένη την παραδοχή αυτή, συνάγεται ότι το οθωμανικό δεσποτικό καθεστώς, αναγκάσθηκε να αποδεχθεί για τον ελληνισμό τη δυνατότητά του να διατηρήσει το προγενέστερο καθεστώς και να λειτουργήσει αναλόγως απέναντι στις θεμελιώδεις κοινωνίες του. Κατά τούτο, η περίοδος της τουρκοκρατίας εγγράφεται στον κοσμοσυστημικό χρόνο του ελληνισμού που συγκρότησε κατά την κρητομηκυναϊκή εποχή και συνέχισε να βιώνει αδιατάρακτα εν εξελίξει μέχρι τη μετάβασή του στο νεοελληνικό κράτος έθνος. Εξού και την περίοδο της τουρκοκρατίας ο ελληνισμός βιώνει πολιτικά το πολιτισμικό του γίγνεσθαι ως έθνος κοσμοσύστημα, όπως και καθ’ όλο το ιστορικό του παρελθόν, έως ότου εισέλθει στη φάση του έθνους κράτους».

Ακολούθησε συζήτηση με το ακροατήριο.  

Η εκδήλωση ολοκληρώθηκε με την απονομή, από τον κ. Ανδρέα Κούκο, της ανώτατης διάκρισης της Εταιρείας Μελέτης Έργου Ιωάννη Καποδίστρια, για τη συνεισφορά του κ. Γιώργου Κοντογιώργη στο επιστημονικό έργο της Εταιρείας.
25 Μαΐου 2017

